钦定古今图书集成/理学汇编/学行典/第174卷 > 甯咸
## 钦定古今图书集成/理学汇编/学行典/第174卷 > 甯咸

按《衡州府志》：“甯咸，字叔虚，太虚其别号也。弱不好弄，
始髫即能为古文词，常从曾王父后讲学，遂作《功名论》以表世，所谓功名实富贵耳。大父珍山为潞南州
守，元伯冢嗣无息子潞南命咸后之，含饭执绋，悉能
合礼。已而丧后母黄旋以承重处苫块者若而年，究
心丧祭诸礼，著《为人后论难》。凡里中丧祭聚讼，难可”
否者，悉就裁决。己受舅氏密斋廖公命，执贽程天津
先生门，与曾仪部金简、刘金吾思渔相从讨证，三人
遂为莫逆。继游学芝阳，旋肆业成均，讲学吴下，声名
籍籍。衡守斗野李公奇公才，劝终博士业，不听。乃谢
铅椠，与丰城朱鸣洪倡和于“花药”、石鼓、雁峰间无虚
日。时李见罗中丞抚郧来招，以母老未赴，而顾泾阳
太史自越至，访于家，结知己去。因置共学轩，日与门
人子弟讲究其中。郡丞介庵沈公时过从问难，常曰：
“叔虚予师也。”复因轩湫隘，徙置监司署右，即故京兆
尹李慎庵第也。太守滨岳徐公率僚属从公商订，名
其馆为“义聚”，四方从游日益众。公事母廖至孝，白首
子舍侍，卧起饔膳惟谨。至是，母谓公曰：“儿何恋恋庭
闱，而不为东西南北游？”曩不赴郧中招，甚为惜之。乃
西访安成塘南王先生，趋闽北面李见罗先生证授，
知《本宗传》。及期而返。因受零陵令聘，讲学芝城，执礼
者半。永道后，之武昌，大会浃旬。自是归奉养母氏不
复出。言笑周旋，皆中曲礼，即盛暑必饬衣冠。辛亥春
暮，梦坐席地寤，辄叹曰：“其两楹之奠乎！席地者，与土
亲也。”逾月疾作，遂卒。公颖慧天授，于往籍，目无奥义，
行事动师古法。初从刘凝斋司马授《天文、兵法》《乐律》
《皇极》，每叹得公晚，常子夜登南岳碧云峰察灾祥，有
所见即以语诸门人关白、杨应龙之变，谈在先数年
前，竟验如左券焉。其反初服也，会前太守李公斗野
以廉察过，衡拜于室，握手曰：“何遽皤然而峨冠？吾逊
子勇矣。学使者省吾金。”公初谓公才拾金绯如芥，至
是以分察至，叹曰：“凤翔千仞矣！”题其堂曰：“志伊学颜”，
为之月旦曰：“心探性命，学慕前修。高谊直薄衡云，冲
襟真同湘水。充其所造不可知，要为吾道所难得。”及
卒，监司虚舟邓公慕其学行，颜其堂曰：“湖南高士。”